Legendaarse tantsija Rudolf Nurejevi (Oleg Ivenko) talent oli liiga suur, tema täht liiga särav, et mahtuda Nõukogude režiimi kitsastesse, lämmatavatesse raamidesse. Varem või hiljem oleks mees oma kodumaal kehtivate piirangute koorma all murdunud ning ainus võimalus selle vältimiseks oli põgenemine "tagurlikku" Läände. See polnud aga kerge, sest KGB hoidis võimude jaoks üha problemaatilisemaks muutunud artistil valvsalt silma peal. Emotsionaalse eluloodraama "Valge vares" aluseks on Julie Kavanaugh' raamat "Rudolf Nureyev: The Life".
Hiljuti oma armsa ema kaotanud noor ja uudishimulik leidur Clara (Mackenzie Foy) soovib üle kõige võtit, mis avaks ema poolt talle kingitud salapärase laeka. Kuldne niidiots, mille annab Clarale jõulupeol tema ristiisa Drosselmeyer (Morgan Freeman), juhatab tüdruku võtme otsinguil kummalisse paralleelmaailma. See on maagiline paik, mis jaguneb neljaks: Lumehelveste maa, Lillede maa ning Maiustuste maa. Ent lisaks neile on veel Neljas kuningriik, sünge ja ohtlik koht, mida juhib kardetud hirmuvalitseja (Helen Mirren).
Kui Giselle saab teada, et tema armastatu Albrecht on lubanud end teisele naisele, sureb ta oma kallima käte vahel südamevalusse. Kui Albrecht jääb teda leinama, külastab Giselle teda kättemaksuhimulise vaimuna, vilina, kes tantsitab truudusetuid mehi surnuks… Selles judinaid tekitavas, kuid siiski helges balletis, mis on Suure Teatri publikut lummanud juba enam kui 150 aastat, täidab klassikalise balleti ülimat baleriinirolli priimabaleriin Svetlana Zahharova, kelle kõrval näeb Albrechtina sensatsioonilist Sergei Poluninit.
Luksuslikust rongisõidust läbi talvise Euroopa saab ühel ööl verdtarretav mõrvamüsteerium. See on lugu kolmeteistkümnest võõrast, kes on rongiga lumevangis, sealsamas toime pandud mõrvast ning maailma parimast detektiivist nimega Hercule Poirot (Kenneth Branagh), kes peab ajaga võidu joostes lahendama selle juhtumi olukorras, kui kõik tema ümber on kahtlusalused. "Mõrv Idaekspressis" on Agatha Christie samanimelise kirjandusklassikasse kuuluva romaani alusel valminud põnevusfilm, mille lavastas Kenneth Branagh ("Hamlet"), stsenaariumi kirjutas Michael Green ("Logan", "American Gods").